

**Στις ετήσιες βραβεύσεις της ΣΤΟΚ ο Ανδρέας Μιχαηλίδης**

Στις ετήσιες βραβεύσεις της ΣΤΟΚ παρευρέθηκε ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης το βράδυ της Τρίτης 21 Ιουνίου, μαζί με τα μέλη του ΔΣ ΚΟΑ Ανδρόνικο Ανδρονίκου και Σωτήρη Αδάμου.

Ο ΚΟΑ βρίσκεται σταθερά στο πλευρό του ερασιτεχνικού ποδοσφαίρου και το στηρίζει με κάθε τρόπο. Αυτό τόνισε ο Πρόεδρος του ΚΟΑ στον χαιρετισμό του: «Η στήριξη του Κυπριακού Οργανισμού Αθλητισμού προς την ΣΤΟΚ είναι διαχρονική. Για εμάς είναι αυτονόητη υποχρέωση να στεκόμαστε στο πλευρό του ερασιτεχνικού ποδοσφαίρου. Κι ακόμη περισσότερο τώρα, μετά από δύο δύσκολα χρόνια λόγω της πανδημίας, που πολλά σωματεία παλεύουν για να επιβιώσουν και άλλα κλείνουν».

Ο Πρόεδρος του ΚΟΑ συμμετείχε στις βραβεύσεις των σωματείων της Συνομοσπονδίας Τοπικών Ομοσπονδιών Κύπρου που διακρίθηκαν τη χρονιά που ολοκληρώθηκε και τα συνεχάρη για την προσπάθεια και τις επιτυχίες τους. Έδωσε επίσης συγχαρητήρια στους διοργανωτές της εκδήλωσης, την οποία έθεσε υπό την αιγίδα του ο Υπουργός Παιδείας Πρόδρομος Προδρόμου.